移竹
作者：王之望
朝代：宋

paragraphs: 借宅開小軒，自移一叢竹。
悠然北窗下，意色都不俗。
晴影終日幽，風聲杪秋肅。
最憐疏雨過，會有白雲宿。
深培畏不壽，靜對殊未足。
主人已虛心，坐客亦青目。
四村多修篁，玉立森如束。
不爲人所愛，况復困斤斸。
天姿奚優劣，地遠懸榮辱。
物情豈固然，世事同一躅。
何當尋怪石，小壘傍寒綠。
要收山林趣，密置軒檻曲。
西峰謾多奇，吾方倦遐矚。